चाहे वेद, पुराणको व्याख्या पढौं वा कुरान, बाइबल सबैमा आफ्नो आयको दसांशको एक अंश दान गर्नुपर्छ भनेर लेखिएको–व्याख्या गरिएको पाइन्छ । यसको परिष्कृत संस्करण नै संगठित सामाजिक उत्तरदायित्व (सीएसआर) हो । यसअन्तर्गत आयको निश्चित अंश सामाजिक कार्यका लागि छुट्ट्याइन्छ । पछिल्लो समयमा व्यावसायिक क्षेत्रले आफ्नो नाफाको २ प्रतिशत अंश सीएसआरमा छुट्ट्याउनुपर्ने कानुनी प्रावधान नै राखिएको छ । व्यक्तिका हकमा यस्ता कुनै कानुनी प्रावधान नभए पनि परम्परागत संस्कृतिका रूपमा देउसीभैलो हुँदै हिजोआज विभिन्न सामाजिक कार्यमा व्यक्तिगत योगदान गर्ने प्रवृत्ति पनि बढेको छ ।
